**‏14 פברואר 2022  
‏י"ג אדר א תשפ"ב**

**לכבוד**

**עו"ד אלעד מן, עמותת הצלחה**

הנדון: **פנייתך מיום 20.11.2021**

בפנייתך שבנדון ביקשת לקבל מידע בדבר מסחור תכנים לדמויות ו/או משדרים של התאגיד בערוצים ו/או הפלטפורמות השונות, כמפורט בהרחבה בפנייתך.

**להלן התייחסותי לפנייתך:**

1. בהתייחס לבקשתך לקבל את הכללים, ההנחיות ו/או ההחלטות הנוגעות למיסחור תכנים: נכון להיום, גובשה טיוטת נוהל עבודה לנושא לזה, אשר טרם אושרה סופית על ידי מועצת התאגיד. לפיכך, וכאמור בסעיף 9(ב)(2) לחוק חופש המידע, התשנ"ח-1998 (להלן "**החוק**"), לעת עתה אין באפשרותי למסור את המידע המבוקש.
2. בהתייחס לבקשתך לקבל את פרוטוקולי ההחלטות לעשות שימוש בדמויות הסדרה "קופה ראשית" בפרסומות לחברת בזק ו/או לחברת דור-אלון, מצ"ב הפרוטוקולים המבוקשים. יצוין כי הושחרו נתונים הנוגעים לעלויות, שכן הינם סודות מסחריים בעלי ערך כלכלי לתאגיד, וחשיפתם עלולה להביא לפגיעה חמורה בעסקי התאגיד ובהתקשרויותיו העתידיות ואף לסקל עסקאות פעילות, בין השאר משום חשיפתם בפני מתחרים, זאת ובהתאם לאמור בסע' 9(ב)(6) לחוק.
3. בהתייחס לבקשתך לקבל את ההסכמים הנוגעים למסחור התכנים, מצ"ב ההסכמים המבוקשים. יצוין כי הושחר כל מידע הנוגע לעלויות ו/או מתייחס לרכיבים ייחודיים להתקשרות שכן הנו בגדר סוד מסחרי, כמפורט בסע' 2 לעיל וכאמור בסעיף 9(ב)(6) לחוק.
4. בהתייחס לבקשתך לקבלת פירוט התקבולים, בהתאם לתאריך הקבלה ולסכום, שהתקבלו בתאגיד ממסחור תכנים של הפקות כלשהן, כאמור לעיל ובציון שם ההפקה/התכנית ומהות התקבול, המדובר במידע שהנו סוד מסחרי, כמפורט בסע' 2 לעיל וכאמור בסע' 9(ב)(6) לחוק.

בברכה,



**שירה מרוז, עו"ד**

ממונה על חופש המידע